इसके बाद इन अंतर्राष्ट्रीय अकादमियों और संस्थानों के बारे में जानने की इच्छा और तीव्र हो गई। मुझे ये जानकर हैरानी हुई कि ये सारे संस्थान दुनिया के बड़े-बड़े देशों जैसे रूस, अमरीका, इंग्लैंड, फ्रांस, इटली, दक्षिणी अफ्रीक़ा, न्यूज़ीलैंड, आस्ट्रेलिया आदि में न होकर हमारे महान भारत देश में ही स्थित हैं और वो भी महानगरों और बड़े शहरों में नहीं अपितु छोटे-छोटे शहरों, क़स्बों और गाँवों में। जिस काम को बड़े-बडे देश और महानगर अंजाम नहीं दे सकते उनको पूरा करने का बीड़ा उठा रखा है हमारे गाँवों और क़स्बों ने। जिस प्रकार सफेद दाग़ के इलाज के लिए कतरी सराय के शफ़ाख़ानों की शोहरत पूरी दुनिया में है उसी प्रकार साहित्य, संस्कृति और कला के उत्थान के लिए भारत के गाँवों और क़स्बों का योगदान अद्वितीय है। आगे और विश्लेषण करने पर पता चला कि ये सभी गाँव और क़स्बे ज़्यादातर भारतीय रेलवे के मार्गों पर स्थित हैं और उनमें से ज़्यादातर रेलवे के जंक्शन स्टेशनों वाले स्थानों पर। इससे एक बात और साफ़ हो जाती है कि हिन्दी भाषा और साहित्य के उत्थान के लिए रेलवे की भी कम महत्त्वपूर्ण भूमिका नहीं है। यह अलग से शोध् का विषय है।